Viiratsi 6. mai 2025 nr 167

**Variku katastriüksuse detailplaneeringu vastuvõtmine**

Arhitekt Kalle Kadalipp (volitatud arhitekt tase 7, kutsetunnistus 166917) koostas Viljandi Vallavalitsuse 19.11.2024 korraldusega nr 474 „Vardi külas Variku katastriüksuse detailplaneeringu algatamine ja keskkonnamõju strateegilise hindamise algatamata jätmine“ Vardi külas Variku katastriüksusel (katastritunnus 62903:002:0573) algatatud detailplaneeringu (KovID DP355) ja esitas selle vastuvõtmise otsuse tegemiseks Viljandi Vallavalitsusele (reg 18.03.2025 nr 7‑2/24/5-16).



05.11.2013 moodustus Viljandi vald, mis on Paistu valla, Pärsti valla, Saarepeedi valla ja Viiratsi valla õigusjärglane.

Detailplaneeringu eesmärk on määrata kinnistule ehitusõigus ja osaliselt määrata detailplaneeringu maa-alale tootmismaa sihtotstarve. Katastriüksusele planeeritakse rajada biometaani sisestuspunkt Eleringi gaasi D-kategooria ülekandevõrku. Detailplaneeringuala suurus on ligikaudu 6 ha. Detailplaneering ei ole üldplaneeringut muutev ega näe ette olulise keskkonnamõju teket. Detailplaneeringuala katastriüksuse maa sihtotstarve on maatulundusmaa 100%.

Detailplaneeringualal kehtib Pärsti Vallavolikogu 19.04.2006 määrusega nr 13 „Üldplaneeringu kehtestamine“ kehtestatud Pärsti valla üldplaneering, mille kohaselt on planeeringuala maakasutuse juhtotstarve metsamajandusmaa, kõrvalfunktsioonina on lubatud kasutada krunti kuni 10% ulatuses sihtotstarbega biogaasi jaotamise ehitise maa, ülejäänud osas jääb kehtima olemasolev maakasutus.

Käesoleva detailplaneeringu täpsem lahendus on toodud detailplaneeringu seletuskirjas ja põhijoonisel, mis on lisatud käesolevale korraldusele.

Detailplaneering saadeti Päästeametile, Põllumajandus- ja Toiduametile (reg 18.03.2025 nr 7‑2/24/5‑17) ja kaasatavatele isikutele (reg 18.03.2025 nr 7-2/24/5-18) kooskõlastamiseks ning arvamuse avaldamiseks. Detailplaneeringu kooskõlastas: Päästeamet (reg 14.04.2025 nr 7‑2/24/5‑22), Maa- ja Ruumiamet (endine Põllumajandus- ja Toiduamet, reg 08.04.2025 nr 7‑2/24/5-21) ning Elering AS (reg 01.04.2025 nr 7-2/24/5-20). Ülejäänud kaasatud isikud arvamust ei avaldanud.

Vastavalt planeerimisseaduse § 133 lg-le 2 kui kooskõlastaja või arvamuse andja ei ole 30 päeva jooksul detailplaneeringu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse detailplaneering kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada.

Detailplaneeringu vastuvõtmine on haldusmenetluse toiming. Haldusmenetluse seaduse § 72 lg 2 sätestab, et haldusmenetluse toiming vaidlustatakse koos haldusaktiga (sisulise otsusega).

Tulenevalt eeltoodust ja võttes aluseks planeerimisseaduse § 134, § 135 lg 1 p 1, § 135 lg 5, § 135 lg 7, Viljandi Vallavolikogu 28.02.2022 määruse nr 13 „Planeerimisseaduses sätestatud küsimuste lahendamise volitamine“ § 1 lg 1:

1. Vastu võtta Vardi külas Variku katastriüksusel detailplaneering (KovID DP355, lisatud korraldusele) ja korraldada avalik väljapanek.
2. Viljandi Vallavalitsuse planeeringute- ja GIS-spetsialistil korraldada korralduse punktis 1 nimetatud detailplaneeringu avalik väljapanek ning avaldada teade detailplaneeringu vastuvõtmisest ja avalikust väljapanekust ajalehes Sakala ja Viljandi valla veebilehel [www.viljandivald.ee](http://www.viljandivald.ee).
3. Detailplaneeringuga saab tutvuda Viljandi valla ametiasutuses (vallamajas) ja elektrooniliselt Viljandi valla veebilehel [www.viljandivald.ee](http://www.viljandivald.ee).
4. Korraldus jõustub teatavakstegemisest.

(allkirjastatud digitaalselt) (allkirjastatud digitaalselt)

Alar Karu Reet Pramann

vallavanem vallasekretär